Csorvás Város Polgármesterétől

5920 Csorvás, Rákóczi u. 17. Tel.: 258-016.

**Előterjesztés**

Csorvás Város Önkormányzatának Képviselő-testületéhez

az önkormányzat 2019. évi költségvetése megalkotásának előkészítéséről

Tisztelt Képviselő-testület!

Az államháztartásról szóló 2011. évi CXCV. törvény már nem teszi kötelezővé a következő évre vonatkozó költségvetési koncepció készítését, ennek ellenére fontosnak tartom, hogy a 2019. évi önkormányzati költségvetés előkészületeiről tájékoztatást kapjanak a város közügyeiben döntést hozók.

Az Önkormányzati Információs Rendszerben (ebr42) elkészítettük a 2019. évi központi költségvetési támogatást megalapozó mutatószám felmérést, amelyet továbbítottunk a Magyar Államkincstár részére is.

A mutatószám felmérés „Eredmény melléklete” szerint a feladatmutatók alapján Csorvás Város Önkormányzata 2019. évre járó támogatásának jogcímeit és összegeit az 1. melléklet tartalmazza.

A települési önkormányzatok működésének általános támogatása magába foglalja a polgármesteri hivatal működésének támogatását az elismert hivatali létszám alapján, a település-üzemeltetéshez kapcsolódó feladatellátás támogatását, ennek keretében - a zöldterületek-, a közvilágítás-, a köztemető- és a közutak fenntartásával kapcsolatos feladatok támogatását, - az egyéb önkormányzati feladatok támogatását, valamint a lakott külterülettel kapcsolatos feladatok támogatását. Az általános támogatás tartalmazza még az előzőekben felsorolt feladatok ellátásához kapott kiegészítő támogatás összegét, és a polgármesteri illetmény emeléséhez nyújtott támogatás összegét.

A települési önkormányzatok egyes köznevelési feladatainak támogatása fedezetet nyújt a következőkre:

- a pedagógusok, és a pedagógusok nevelő munkáját segítők bértámogatására;

- az óvodaműködtetési támogatásra;

- a pedagógusok és a pedagógus szakképzettséggel rendelkező segítők minősítéséből adódó többletkiadásokra.

A települési önkormányzatok szociális feladatainak egyéb támogatása 27.064 ezer Ft lesz 2019-ben, az erre az évre járó 44.292 ezer Ft-tal szemben.

Az egyes szociális és gyermekjóléti feladatok a következők:

- a szociális étkeztetés;

- a házi segítségnyújtás- szociális segítés;

- a házi segítségnyújtás- személyi gondozás;

- az időskorúak nappali intézményi ellátása;

- a demens személyek nappali intézményi ellátása;

- az egyes szociális szakosított ellátások;

- a gyermekétkeztetés;

- a bölcsőde üzemeltetése.

Az intézmény-üzemeltetési támogatások meghatározása a későbbiekben történik meg a települési önkormányzatok által biztosított egyes szociális szakosított ellátásokkal kapcsolatos feladatok támogatásánál, a gyermekétkeztetés támogatásánál, és a bölcsődei üzemeltetési támogatásnál.

A települési önkormányzatok nyilvános könyvtári és közművelődési feladatainak ellátására 2019-ben is kap Önkormányzatunk támogatást, amelynek fajlagos összege az elmúlt év szintjén marad, vagyis lakosságszám alapján kapunk 1.210,- Ft-ot.

A központi állami támogatások mellett, vegyük számításba a saját, önkormányzati bevételeket.

Az államháztartáson belülről érkező bevételek között számolhatunk a közfoglalkoztatás támogatásával, az egészségügyi feladatok finanszírozásával, és a termőföldek után igényelt területalapú támogatással.

Az adóbevételek számbavételénél arra kell figyelni, hogy ha az adó mértékét bármely adónemnél változtatni akarja a Tisztelt Képviselő-testület, akkor az erről szóló önkormányzati rendeletet december 15-ig ki kell hirdetni.

A működési bevételek tervezéséhez is tudni kell azt, hogy tervez-e díjtétel módosítást a Képviselő-testület 2019-re vonatkozóan a következő díjak, illetve az önkormányzati tulajdonú lakások és helyiségek bérlete tárgyában:

- közterület-használati díj,

- piaci helypénz,

- mázsahasználati díj,

- gyermekétkeztetési térítési díj.

Amennyiben bármelyik esetben változtatást szeretnének, arról a 2018. decemberi képviselő-testületi ülésen dönteni kell.

A költségvetésünk bevételi oldalát befolyásoló tényezők ismertetése után tekintsük át a kiadási oldalt is.

A költségvetésünk legnagyobb kiadási tétele a személyi juttatás, és a munkaadókat terhelő járulékok megfizetésének kötelezettsége. A minimálbér és a szakmunkás minimálbér emelkedését a személyi juttatás tervezésénél természetesen figyelembe kell vennünk.

A Magyarország 2019. évi központi költségvetéséről szóló 2018. évi L. törvény 3. mellékletének 12. pontja rendelkezik a kiegyenlítő bérrendezési alapról. Az előirányzatból az egy lakosra jutó, és 38.000,- Ft-ot meg nem haladó adóerő-képességgel rendelkező önkormányzat pályázati úton támogatást igényelhet a polgármesteri hivatalban foglalkoztatott köztisztviselők illetményének emeléséhez. A támogatás a törvény 2. melléklet I.1. a) pontja szerinti elismert hivatali létszám után vehető igénybe. Az igénylés feltételeként a települési önkormányzatnak vállalnia kell, hogy az illetményalapot 2019-re legalább a pályázati kiírásban meghatározott összegben állapítja meg.

Önkormányzatunk esetében az elismert hivatali létszám 18,92 fő. Az egy lakosra jutó adóerő-képesség - a központi költségvetésről szóló törvény szerint - Csorváson a 20.000,- Ft, vagy ennél kevesebb összegű kategóriába sorolható, így a kiegészítő támogatás fajlagos összege 800.000,- Ft/fő/év, vagyis 15.136.000,- Ft.

A támogatásról a helyi önkormányzatokért felelős miniszter dönt. A vissza nem térítendő támogatás folyósítása előfinanszírozás keretében, egy összegben történik, felhasználásának határideje 2019. december 31-e.

A költségvetésünk kiadási oldalán is vannak olyan tételek, amelyek meghatározása képviselő-testületi döntést igényel, pl., hogy a következő évben mekkora forrást biztosít önkormányzatunk a lakáshoz jutás, továbbá a közösségek (civil szervezetek, sport) támogatására.

A kiadások tervezésénél természetesen figyelembe vesszük a költségvetési kiadásokat érintő jogszabályváltozásokat is.

Kérem a Tisztelt Képviselő-testületet, hogy az előterjesztést vitassa meg, és adjon iránymutatást a 2019. évi önkormányzati költségvetés megalkotásának előkészítéséhez.

Csorvás, 2018. november 21.

Baráth Lajos

polgármester